b'\n_START_ARTICLE_\nMeredith Monk\n_START_SECTION_\nBiografija\n_START_PARAGRAPH_\nMeredith Monk gim\xc4\x97 Limoje, Peru. Ji yra viena i\xc5\xa1 dviej\xc5\xb3 verslininko Theodore Glenn Monk ir daininink\xc4\x97s Audrey Lois Monk poros vaik\xc5\xb3 (brolis vardu Tracy Monk, gim\xc4\x97 1948 m.). Jos motina, profesionali populiariosios ir klasikin\xc4\x97s muzikos daininink\xc4\x97, \xc5\xbeinoma su savo sceniniu slapyvard\xc5\xbeiu "Audrey Marsh". Ji buvo kilusi i\xc5\xa1 profesionali\xc5\xb3 muzik\xc5\xb3 \xc5\xa1eimos - jos t\xc4\x97vas \xc5\xbeinomas rus\xc5\xb3 \xc5\xbeydas bosas-baritonas Jospephas B. Zellmanas, o motina Rose Zellman, koncert\xc5\xb3 pianist\xc4\x97 i\xc5\xa1 Filadelfijos._NEWLINE_Ankstyvoje jaunyst\xc4\x97je M. Monk studijavo fortepijono atlikimo men\xc4\x85 bei euritmij\xc4\x85 (ritmo i\xc5\xa1rai\xc5\xa1ka k\xc5\xabno judesiais)._NEWLINE_1964 m. ji \xc4\xafgijo \xc5\xa1okio ir klasikin\xc4\x97s muzikos bakalauro laipsn\xc4\xaf Sarah Lauwrence koled\xc5\xbee, Niujorke. Ten studijavo su \xc5\xbeymi\xc5\xb3 modernaus \xc5\xa1okio \xc5\xa1ok\xc4\x97ju ir choreografu Beverly Schmidt Blossom. Gyvenimo eigoje meninink\xc4\x97 peln\xc4\x97 Bard koled\xc5\xbeo, D\xc5\xbeiuliardo mokyklos, San Francisko men\xc5\xb3 instituto ir Bostono konservatorijos Men\xc5\xb3 daktar\xc4\x97s laipsn\xc4\xaf.\n_START_SECTION_\n1960-1979 m.\n_START_PARAGRAPH_\nNuo pat karjeros prad\xc5\xbeios Monk buvo susidom\xc4\x97jusi film\xc5\xb3 k\xc5\xabrimu, choreografija bei vaidyba. \xc5\xa0ios sritys atrandamos jos k\xc5\xabryboje, kur visa tai - sintetinama, apjungiama._NEWLINE_1964 m. autor\xc4\x97 debiutavo kaip scenos men\xc5\xb3 (angl. performance art) artist\xc4\x97._NEWLINE_1968 m. ji sub\xc5\xabr\xc4\x97 "House" - grup\xc4\x99 iniciativi\xc5\xb3 \xc4\xafvairi\xc5\xb3 sri\xc4\x8di\xc5\xb3 meninink\xc5\xb3, ie\xc5\xa1kan\xc4\x8di\xc5\xb3 kitokio po\xc5\xbei\xc5\xabrio ir prieigos prie meno_NEWLINE_1968 m. M. Monk susipa\xc5\xbeino su Bruce Nauman San Franciske, kurio tolesnei k\xc5\xabrybai ji padar\xc4\x97 nema\xc5\xbe\xc4\x85 \xc4\xaftak\xc4\x85._NEWLINE_1978 m. Meredith Monk suformavo savo "Meredith Monk and Vocal Ensemble" trup\xc4\x99. Jos tikslas buvo nauj\xc5\xb3 vokalo technik\xc5\xb3 pl\xc4\x97tot\xc4\x97, platesnis vokalo i\xc5\xa1naudojimas, kuris da\xc5\xbenai kontrastuodavo su minimalistine, balsus lydin\xc4\x8dia instrumentine muzika. Trup\xc4\x97 buvo kvie\xc4\x8diama rengti pasirodymus visame pasaulyje, kartu \xc4\xafra\xc5\xa1\xc4\x97 daugel\xc4\xaf autor\xc4\x97s k\xc5\xabrini\xc5\xb3. Netrukus kompozitor\xc4\x97 u\xc5\xbemezg\xc4\x97 ry\xc5\xa1ius su "Walker Art Center" Mineapolyje, kuris iki \xc5\xa1iol rengia Monk k\xc5\xabrybos pasirodymus bei koncertus._NEWLINE_1979 m. autor\xc4\x97 suk\xc5\xabr\xc4\x97 pla\xc4\x8diai \xc5\xbeinom\xc4\x85 k\xc5\xabrin\xc4\xaf "Dolmen Music" (1979 m.), kuris buvo \xc4\xafra\xc5\xa1ytas ir i\xc5\xa1leistas ECM \xc4\xafra\xc5\xa1\xc5\xb3 kompanijos 1981 m.\n_START_SECTION_\n1980-1999 m.\n_START_PARAGRAPH_\n1981 m. M. Monk re\xc5\xbeisavo ir para\xc5\xa1\xc4\x97 scenarij\xc5\xb3 filmui "Ellis Island" (liet. "Elio sala")._NEWLINE_1988 m. re\xc5\xbeisavo ir para\xc5\xa1\xc4\x97 scenarij\xc5\xb3 filmui "Book of Days" (liet. "Dien\xc5\xb3 knyga"), kuris buvo rodytas Niujorko film\xc5\xb3 festivalyje._NEWLINE_1991 m. autor\xc4\x97 i\xc5\xa1band\xc4\x97 savo j\xc4\x97gas operos \xc5\xbeanre ir suk\xc5\xabr\xc4\x97 trij\xc5\xb3 veiksm\xc5\xb3 oper\xc4\x85 "Atlas", kurios premjera \xc4\xafvyko Hiustone, Teksase._NEWLINE_1995 m. ji peln\xc4\x97 "MacArthur Foundation" draugijos nar\xc4\x97s vard\xc4\x85._NEWLINE_1999 m. M. Monk atliko k\xc5\xabrin\xc4\xaf "Vokalin\xc4\x97 auka" Dalai Lamai, "Sacred Music" festivalio Los And\xc5\xbeele metu.\n_START_SECTION_\nNuo 2000 m.\n_START_PARAGRAPH_\n2003 m. Monk suk\xc5\xabr\xc4\x97 pirm\xc4\x85j\xc4\xaf simfonin\xc4\xaf k\xc5\xabrin\xc4\xaf "Possible Sky" (liet. "Galimas dangus")._NEWLINE_2005 m. visame pasaulyje buvo rengiami koncertai ir pasirodymai Meredith Monk karjeros keturiasde\xc5\xa1imtme\xc4\x8dio proga. Vienas \xc5\xbeymiausi\xc5\xb3 rengini\xc5\xb3 buvo koncertas Carnegie Hall, Niujorke, kuriame pasirod\xc4\x97 Bj\xc3\xb6rk, Terry Riley, DJ Spooky, Ursula Oppens, Bruce Brubaker, John Zorn, ansambliai "Alarm Will Sound", "Bang on a Can All-Stars" bei Pacific Mozart Ensemble._NEWLINE_2012 m. M. Monk suk\xc5\xabr\xc4\x97 \xc5\xbeym\xc5\xb3 muzikinis-teatrin\xc4\xaf k\xc5\xabrin\xc4\xaf "On Behalf of Nature", kuris pirm\xc4\x85 kart\xc4\x85 buvo atliktas pirm\xc4\x85 kart\xc4\x85 atliktas 2013 m. saus\xc4\xaf, UCLA sal\xc4\x97je._NEWLINE_2015 m. M.Monk min\xc4\x97jo savo penkiasde\xc5\xa1imt\xc4\x85sias k\xc5\xabrybos metines ir, pripa\xc5\xbeinta kaip viena \xc4\xaftakingiausi\xc5\xb3 bei unikaliausi\xc5\xb3 savo kartos menininki\xc5\xb3, ji u\xc5\xbe\xc4\x97m\xc4\x97 "Richard and Barbara Debs" kompozitor\xc4\x97s-pirminink\xc4\x97s pareigas "Carnegie Hall" institucijoje._NEWLINE_Monk k\xc5\xabryba buvo pristatyta "Lincoln Center Festival", "Houston Grand Opera", "London\xe2\x80\x99s Barbican Centre" bei kit\xc5\xb3 \xc5\xbeymi\xc5\xb3 festivali\xc5\xb3 metu._NEWLINE_U\xc5\xbesakym\xc5\xb3 Meredith Monk susilauk\xc4\x97 i\xc5\xa1 Michael Tilson Thomas ("San Francisco Symphony" bei "New World Symphony"), "Kronos Quartet", "Saint Louis Symphony Orchestra" ir "Los Angeles Master Chorale" kolektyv\xc5\xb3.\n_START_SECTION_\nApdovanojimai ir recepcija\n_START_PARAGRAPH_\n1972 m. autor\xc4\x97 peln\xc4\x97 The Villagers Voice laikra\xc5\xa1\xc4\x8dio, leid\xc5\xbeiamo Niujorke "Obie" apdovanojim\xc4\x85, \xc4\xafsteigt\xc4\x85 teatro menininkams._NEWLINE_1976 m. j\xc4\xaf peln\xc4\x97 pakartotinai u\xc5\xbe pjes\xc4\x99 teatrui "Quarry" (sukurta tais pa\xc4\x8diais metais)._NEWLINE_1985 m. ji gavo tre\xc4\x8diaj\xc4\xaf "Obie" apdovanojim\xc4\x85 u\xc5\xbe k\xc5\xabrybinius pasiekimus._NEWLINE_2011 m. meninink\xc4\x97 peln\xc4\x97 Yoko Ono Lennon men\xc5\xb3 padr\xc4\x85sinimo apdovanojim\xc4\x85 (angl. "Yoko Ono Lennon Courage Award for the Arts")._NEWLINE_2012 m. jai suteiktas "Men\xc5\xb3 ir literat\xc5\xabros ordino tarnautojos" titulas Pranc\xc5\xabzijos Respublikoje. Tais pa\xc4\x8diais metais klasikin\xc4\x97s muzikos \xc5\xbeurnalas Musical America autor\xc4\x99 paskelb\xc4\x97 met\xc5\xb3 kompozitore._NEWLINE_2012 m. keliais apdovanojimais buvo \xc4\xafvertintas M. Monk balsas - ji pateko \xc4\xaf "NPR 50 Great Voices" s\xc4\x85ra\xc5\xa1\xc4\x85 bei peln\xc4\x97 "Doris Duke menininko apdovanojim\xc4\x85"._NEWLINE_Kompozitor\xc4\x97 taip pat i\xc5\xa1leido daug \xc4\xafra\xc5\xa1\xc5\xb3, did\xc5\xbeiaj\xc4\x85 dal\xc4\xaf j\xc5\xb3 - su "ECM New Serial" kompanija, Nuo 2001-\xc5\xb3j\xc5\xb3 taip pat dirba ir su "Boosey & Hawkes" leidykla.\n_START_SECTION_\nK\xc5\xabrybos stilius\n_START_PARAGRAPH_\nAnkstyvieji Meredith Monk k\xc5\xabriniai buvo choreorgrafiniai, ta\xc4\x8diau folkloro muzikos pom\xc4\x97gis ir jos vertinimas pad\xc4\x97jo k\xc5\xabr\xc4\x97jai sukurti i\xc5\xa1skirtin\xc4\xaf dainavimo stili\xc5\xb3, vadinam\xc4\x85 \xe2\x80\x9ei\xc5\xa1pl\xc4\x97sta balso technika\xe2\x80\x9c (angl. "extended vocal technique"). Stilius pasi\xc5\xbeymi tvirtu ir sud\xc4\x97tingu \xc5\xbemogaus balso garso i\xc5\xa1d\xc4\x97stymu bei organizavimu - ekspresyv\xc5\xabs \xc5\xa1uksniai, \xc5\xa1nab\xc5\xbed\xc4\x97jimai, oro suk\xc5\xabriai, kosuliai ir \xc5\xa1nab\xc5\xbedesiai sukuria folklorinio dainininko ir pauk\xc5\xa1\xc4\x8di\xc5\xb3 gars\xc5\xb3 efekt\xc4\x85. Ji yra laikoma \xc5\xa1io stiliaus bei \xe2\x80\x9etarpdisciplinini\xc5\xb3 pasirodym\xc5\xb3\xe2\x80\x9c (angl. interdisciplinary performance) pioniere._NEWLINE_Monk k\xc5\xabriniai jungia muzik\xc4\x85 ir judes\xc4\xaf, vaizd\xc4\x85 ir objekt\xc4\x85, \xc5\xa1vies\xc4\x85 ir gars\xc4\x85, siekiant \xc4\xafgalinti ir atrasti bei sujungti naujus meno suvokimo modelius. \xc4\xaesp\xc5\xabdingas balso instrumenti\xc5\xa1kumo suvokimas, kaip i\xc5\xa1rai\xc5\xa1kingos savo paties kalbos praple\xc4\x8dia muzikos kompozicijos ribas, kuriant naujus garso laukus. Per penkiasde\xc5\xa1imt savo karjeros met\xc5\xb3 ji dar\xc4\x97 \xc4\xaftak\xc4\x85 daugybei scenos men\xc5\xb3 ir muzikos k\xc5\xabr\xc4\x97j\xc5\xb3._NEWLINE_Meredith Monk muzika da\xc5\xbenai apib\xc5\xabdinama kaip \xc4\xafvairi\xc5\xb3 skirting\xc5\xb3 meno form\xc5\xb3 bei patyrim\xc5\xb3 jungtis, kuri yra tam tikra opozicija tuo pat metu k\xc5\xabrusiems minimalizmo kompozitoriams, siekusiems fragmenti\xc5\xa1kumo, ai\xc5\xa1kaus med\xc5\xbeiagos element\xc5\xb3 eksponavimo. Ir \xc5\xa1ios opozicijos rezultatas - muzika, persismelkusi M. Monk asmenybe, betarpi\xc5\xa1kai komunikuojanti su klausytoju, jo pas\xc4\x85mone._NEWLINE_Jos k\xc5\xabriniai kritik\xc5\xb3 \xc4\xafvardijami, kaip talpinantys repetityvum\xc4\x85, modalin\xc4\x99 harmonij\xc4\x85, original\xc5\xb3 vokalizavim\xc4\x85. M. Monk muzikoje koegzistuoja praeities (choralo, b\xc5\xabdingos rytieti\xc5\xa1kos melodijos) ir dabarties muzikos elementai, ta\xc4\x8diau, kaip pati autor\xc4\x97 teigia, savo k\xc5\xabrybos ji nesieja su nostalgija praei\xc4\x8diai - savo muzika ji siekia klausytojams parodyti alternatyv\xc5\xb3 koncentracijos ir d\xc4\x97mesio sutelkimo egzistavim\xc4\x85 greit\xc4\x97jan\xc4\x8diame ir v\xc4\x97l l\xc4\x97t\xc4\x97jan\xc4\x8diame mus supan\xc4\x8diame pasaulyje._NEWLINE_Nors da\xc5\xbeniausiai ji prie\xc5\xa1inama su minimalizmo atstovais, jos muzika teatrui da\xc5\xbenai apib\xc5\xabdinama \xe2\x80\x9ei\xc5\xa1taigiai minimalistine\xe2\x80\x9c. ji kuria daugiasluoksnius, tiek a\xc5\xa1triai graud\xc5\xbeius, tiek d\xc5\xbeiaugsmingus paveikslus, kuriuose \xc5\xa1velnios melodijos ir garsieji M. Monk vokaliniai sugeb\xc4\x97jimai derinami su novatori\xc5\xa1komis instrumentuot\xc4\x97mis. Muzika spektakliui \xe2\x80\x9eImpermanence\xe2\x80\x9c (\xe2\x80\x9eLaikinumas\xe2\x80\x9c) (2006 m., premjera \xe2\x80\x93 San Franciske), kuriame greta vokalin\xc4\x97s bei instrumentin\xc4\x97s muzikos buvo \xc4\xafkomponuoti \xc5\xa1okio ir vaizdo projekcij\xc5\xb3 elementai, kritik\xc5\xb3 laikomi nauju \xc5\xbeingsniu M. Monk k\xc5\xabryboje. \xc5\xa0ioje muzikoje jau\xc4\x8diamas polinkis \xc4\xaf gars\xc5\xb3 chromatizavim\xc4\x85, ai\xc5\xa1kiai girdim\xc4\x85 tokiuose k\xc5\xabriniuose kaip \xe2\x80\x9eLiminal\xe2\x80\x9c (i\xc5\xa1trauka i\xc5\xa1 spektaklio muzikos)._NEWLINE_Meredith Monk m\xc4\x97ginimai kurti grynai instrumentinius k\xc5\xabrinius stygini\xc5\xb3 kvartetui ir dideliam simfoniniam orkestrui vokalin\xc4\x97je k\xc5\xabryboje jai padeda ne tik naudoti balsus kaip muzikinius instrumentus, ta\xc4\x8diau ir suvokti instrumentus kaip balsus. Nors M. Monk savo \xc4\xafvairiomis vokalin\xc4\x97mis priemon\xc4\x97mis k\xc5\xabriniuose da\xc5\xbeniausiai i\xc5\xa1gauna neverbalinius garsus, kartais pasigirsta ir poetini\xc5\xb3 tekst\xc5\xb3.\n_START_SECTION_\nVokalin\xc4\x97 muzika\n_START_PARAGRAPH_\nM.Monk muzika i\xc5\xa1siskiria eksperimentavimu vokalo srityje. Jos vokaliniuose k\xc5\xabriniuose retai randamas suprantamas, logi\xc5\xa1kas tekstas. Vietoje to kompozitor\xc4\x97 naudoja ne\xc4\xafprastas artikuliacijas, i\xc5\xa1ple\xc4\x8dia dainavimo technikas. Tai sukuria archaji\xc5\xa1ko ir kartu modernaus, nestandartinio skambesio sintez\xc4\x99. \xc5\xa0is unikalus balso, kaip instrumento ir kaip i\xc5\xa1rai\xc5\xa1kingos kalbos traktavimas leido k\xc5\xabr\xc4\x97jai prapl\xc4\x97sti kompozicines ribas ir dar\xc4\x97 \xc4\xaftak\xc4\x85 daugeliui kompozitori\xc5\xb3.\n_START_SECTION_\nInstrumentin\xc4\x97 muzika\n_START_PARAGRAPH_\nInstrumentiniai kompozitor\xc4\x97s k\xc5\xabriniai taip pat nelieka nepasteb\xc4\x97ti ir yra atliekami garsi\xc5\xb3 \xc5\xa1iandienos ansambli\xc5\xb3 ("The Kronos Quartet", ACME (American Contemporary Music Ensemble) ir kt.)._NEWLINE_Kurdama muzik\xc4\x85 instrumentams, M. Monk randa kit\xc5\xb3 b\xc5\xabd\xc5\xb3 atrasti ir traktuoti med\xc5\xbeiag\xc4\x85 nei kurdama vokaliniams ansambliams, kuriuose muzika kuriama eksperimentuojant visai atlik\xc4\x97j\xc5\xb3 komandai. Vienas i\xc5\xa1 da\xc5\xbeniausiai atliekam\xc5\xb3 jos instrumentini\xc5\xb3 k\xc5\xabrini\xc5\xb3 - stygini\xc5\xb3 kvartetas "Stringsongs", sudarytas i\xc5\xa1 4 dali\xc5\xb3: "Cliff Light" (liet. "\xc5\xa0viesa skard\xc5\xbeio uoloje") "Tendrils" (liet. "At\xc5\xbealos") "Obsidian Chorale" (liet. "Obsidi\xc5\xa1kas choralas) ir "Phantom Strings" (liet. "Fantomo stygos"). \xc5\xa0is k\xc5\xabrinys - puikus pavyzdys, kaip savo savit\xc4\x85 estetik\xc4\x85 k\xc5\xabr\xc4\x97ja geba konvertuoti \xc4\xaf labai klasikin\xc4\xaf format\xc4\x85._NEWLINE_Instrumentin\xc4\x97se kompozicijose M. Monk taip pat neatsisako polinkio eksperimentuoti ir ie\xc5\xa1ko netik\xc4\x97t\xc5\xb3 gars\xc5\xb3, keist\xc5\xb3 fakt\xc5\xabr\xc5\xb3, kurias gal\xc4\x97t\xc5\xb3 i\xc5\xa1gauti konkretus ansamblis, arba, kaip pasitaiko da\xc5\xbeniau, solo instrumentas. Kaip tik solo instrumentui ir yra para\xc5\xa1yta did\xc5\xbeioji dalis instrumentini\xc5\xb3 kompozicij\xc5\xb3: solo fortepijonui - "Paris" (liet. "Pary\xc5\xbeius") (1972), "Window in 7\'s" (liet. "Langas septynetuose") (1986), "St. Petersburg Waltz" (liet. "Sankt Peterburgo valsas") (1994), "Steppe Music" (liet. "Steppe muzika") (1997), solo klarnetui - "Clarinet Study #4" (liet. "Klarneto studija #4")(1999), solo trimitui - "Trumpet Study #1" (liet. "Trimito studija #1") (1999).'